อภิรัชต์ คงสมพงษ์

ประวัติ

พลเอก อภิรัชต์ คงสมพงษ์ เกิดเมื่อวันที่ 23 มีนาคม พ.ศ. 2503 มีชื่อเล่นว่า "แดง" บุคคลทั่วไปจึงเรียก "ผู้การแดง" เป็นบุตรชายคนโตของ พลเอกสุนทร คงสมพงษ์ อดีตผู้บัญชาการทหารสูงสุด กับ พันเอกหญิง คุณหญิงอรชร คงสมพงษ์

ประวัติการศึกษา

พลเอก อภิรัชต์ฯ สำเร็จการศึกษาระดับมัธยมศึกษาตอนต้น จากโรงเรียนเซนต์คาเบรียลและสำเร็จการศึกษาจากโรงเรียนเตรียมทหาร รุ่นที่ 20 (ตท.20), โรงเรียนนายร้อยพระจุลจอมเกล้าฯรุ่นที่ 31 (จปร.31) และวิทยาลัยป้องกันราชอาณาจักร รุ่นที่ 57

ประวัติรับราชการ

เข้ารับราชการตำแหน่งที่สำคัญ เช่น นักบินศูนย์การบินทหารบก, ฝ่ายเสนาธิการกองพลที่ 1 รักษาพระองค์ (พล.1 รอ.), รองเสนาธิการกรมทหารราบที่ 11 รักษาพระองค์ (รอง เสธ.ร.11 รอ.), ผู้บังคับกองพันทหารราบที่ 2 กรมทหารราบที่ 11 รักษาพระองค์ (ผบ.ร.11 พัน 2 รอ.) ก่อนติดยศพันเอก (พ.อ.) ในตำแหน่งเสนาธิการกรมทหารราบที่ 11 รักษาพระองค์ (เสธ.ร.11 รอ.)
ต่อมาได้ดำรงตำแหน่งเป็น รองผู้บังคับการกรมทหารราบที่ 11 รักษาพระองค์ (รอง ผบ.ร.11 รอ.) ขณะเดียวกันก็ไปราชการสนาม ณ 3 จังหวัดชายแดนภาคใต้ในเหตุการณ์ความไม่สงบในชายแดนภาคใต้ ในหน่วยเฉพาะกิจที่ 14 จังหวัด ยะลา
จากนั้นดำรงตำแหน่งเป็น เสนาธิการกองพลที่ 1 รักษาพระองค์ (เสธ.พล.1 รอ.) ในยศพันเอก (พิเศษ) และดำรงตำแหน่งเป็น ผู้บังคับการกรมทหารราบที่ 11 รักษาพระองค์ (ผบ.ร.11 รอ.)และขึ้นเป็นรองผู้บัญชาการกองพลที่ 1 รักษาพระองค์ (รอง ผบ.พล.1 รอ.)และดำรงตำแหน่ง ผู้บัญชาการกองพลทหารราบที่ 11 (ผบ.พล.ร.11) ดำรงตำแหน่งผู้บัญชาการมณฑลทหารบกที่ 15 (ผบ.มทบ.15) และในเวลาต่อมาได้ขึ้นดำรงตำแหน่งเป็นผู้บัญชาการกองพลที่ 1 รักษาพระองค์ (ผบ.พล.1 รอ.), รองแม่ทัพภาคที่ 1 (รอง มทภ.1), แม่ทัพน้อยที่ 1 (มทน.1), แม่ทัพภาคที่ 1 (มทภ.1) และดำรงตำแหน่งเป็นผู้ช่วยผู้บัญชาการทหารบก (ผช.ผบ.ทบ.) ตั้งแต่วันที่ 1 ตุลาคม 2560  
ในวันที่ 1 กันยายน 2561 มีพระราชโองการฯ แต่งตั้งให้ พลเอก อภิรัชต์ฯ เป็นผู้บัญชาการทหารบก (ผบ.ทบ.) ตั้งแต่วันที่ 1 ตุลาคม ปีเดียวกัน เป็นต้นไป

ชีวิตส่วนตัว

พลเอก อภิรัชต์ คงสมพงษ์ สมรสครั้งแรกกับ นาง อมฤดา (สกุลเดิม อมฤต) โดยพระบาทสมเด็จพระวชิรเกล้าเจ้าอยู่หัว เมื่อครั้งดำรงพระอิสริยยศเป็นสมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร ทรงประกอบพิธีสมรสพระราชทาน เมื่อวันที่ 13 พฤศจิกายน 2529 มีบุตรด้วยกัน 2 คน คือ ร้อยเอก พิรพงษ์ คงสมพงษ์ (ชื่อเล่น พลุ) และ ร้อยเอก แพทย์หญิง อมรัชต์ คงสมพงษ์ (ชื่อเล่น เพลิน สมรสกับ พันเอก ไชยสิริ วิบูลมงคล) ต่อมา พลเอก อภิรัชต์ฯ และนาง อมฤดาฯ ได้หย่าขาดจากกัน
ปัจจุบัน พลเอก อภิรัชต์ฯ ใช้ชีวิตคู่ร่วมกับ รองศาสตราจารย์ ดร.กฤษติกา คงสมพงษ์ (สกุลเดิม ศิริจรรยา) อาจารย์ประจำสถาบันบัณฑิตบริหารธุรกิจศศินทร์แห่งจุฬาลงกรณ์มหาวิทยาลัย, อดีตพิธีกรรายการ The Weakest Link กำจัดจุดอ่อน ทางสถานีวิทยุโทรทัศน์ไทยทีวีสี ช่อง 3

บทบาทที่เกี่ยวข้องกับวิกฤติการเมือง

พลเอก อภิรัชต์ คงสมพงษ์ เป็นที่รู้จักกันในเหตุการณ์การชุมนุมของแนวร่วมประชาธิปไตยต่อต้านเผด็จการแห่งชาติ แดงทั้งแผ่นดิน พ.ศ. 2553 พลเอก อภิรัชต์ คงสมพงษ์ ในฐานะผู้บังคับการกรมทหารราบที่ 11 รักษาพระองค์ ซึ่งเป็นหน่วยงานหลักในการเป็นที่บัญชาการของศูนย์อำนวยการแก้ไขสถานการณ์ฉุกเฉิน (ศอฉ.) เป็นผู้นำกำลังทหารปฏิบัติการยึดคืนสถานีโทรทัศน์ผ่านดาวเทียมไทยคมที่จังหวัดปทุมธานี เมื่อวันที่ 9 เมษายน พ.ศ. 2553 จากการยึดครองของกลุ่มแนวร่วมประชาธิปไตยต่อต้านเผด็จการแห่งชาติ แดงทั้งแผ่นดิน (นปช.) แม้จะไม่ประสบความสำเร็จ แต่ก็เป็นผู้นำทหารกลุ่มสุดท้ายที่เหลืออยู่ 28 คนบนดาดฟ้าของอาคารที่ทำการสถานี ปกป้องสถานี
ก่อนหน้านั้น พลเอก อภิรัชต์ คงสมพงษ์ เป็นผู้นำทหารในสังกัดกองทัพบกหลายคน หลายเหล่า แถลงข่าวตำหนิพฤติกรรมของ พลตรี ขัตติยะ สวัสดิผล ซึ่งเป็นนายทหารรุ่นพี่และเป็นอาจารย์มาก่อนที่โรงเรียนเสนาธิการทหารบก ที่ออกมากล่าววิพากษ์วิจารณ์ พลเอก อนุพงษ์ เผ่าจินดา ผู้บัญชาการทหารบก ซึ่งเป็นผู้บังคับบัญชาระดับสูง อย่างรุนแรงหลายครั้ง และในต้นปี พ.ศ. 2551 พลเอก อภิรัชต์ คงสมพงษ์ เป็นผู้ที่เข้าไปกระซิบกับนายจักรภพ เพ็ญแข รัฐมนตรีประจำสำนักนายกรัฐมนตรี ในรัฐบาลที่มีนายสมัคร สุนทรเวช เป็นนายกรัฐมนตรี ให้หยุดพฤติกรรมจาบจ้วงสถาบันจนเป็นที่กล่าวขานมาแล้ว